b'\n_START_ARTICLE_\nUniversalusis sufizmas\n_START_PARAGRAPH_\nUniversalusis sufizmas\xc2\xa0\xe2\x80\x93 dvasinis universalistinis jud\xc4\x97jimas, sukurtas i\xc5\xa1 Indijos musulmon\xc5\xb3 kilusio dvasininko Inajato Chano. Prad\xc4\x97tas pl\xc4\x97toti XX a. pr., Chanui atvykus \xc4\xaf vakarus. Jud\xc4\x97jimas remiasi \xc4\x8ci\xc5\xa1ti sufij\xc5\xb3 ordino dvasin\xc4\x97mis tradicijomis, ta\xc4\x8diau i\xc5\xa1eina i\xc5\xa1 tradicini\xc5\xb3 islamo r\xc4\x97m\xc5\xb3 ir siekia vis\xc5\xb3 religij\xc5\xb3 dvasin\xc4\x97s vienyb\xc4\x97s.\n_START_SECTION_\nPraktikos\n_START_PARAGRAPH_\nUniversal\xc5\xb3j\xc4\xaf sufizm\xc4\x85 norintys i\xc5\xa1pa\xc5\xbeinti asmenys priimami nepriklausomai nuo j\xc5\xb3 religijos, turi pereiti dvasin\xc4\x99 iniciacij\xc4\x85, kuriai vadovauja muridas (mokytojo mokinys). Pagrindin\xc4\x97s religin\xc4\x97s praktikos yra malda (ryto, dienos, vakaro, specialiosios), universaliosios pamaldos (j\xc5\xb3 met\xc5\xb3 skaitomos i\xc5\xa1traukos i\xc5\xa1 \xc4\xafvairi\xc5\xb3 religij\xc5\xb3 \xc5\xa1ventra\xc5\xa1\xc4\x8di\xc5\xb3), Zikras, Vazifa (Dievo vard\xc5\xb3 kartojimas), murakaba (meditacija), visuotin\xc4\x97s taikos \xc5\xa1okiai, malda u\xc5\xbe taik\xc4\x85, riazatas (kv\xc4\x97pavimo pratimai, pana\xc5\xa1\xc5\xabs \xc4\xaf pranajam\xc4\x85), badavimas ir kt._NEWLINE_Dvasiniam jud\xc4\x97jimui vadovauja dvasinis mokytojas\xc2\xa0\xe2\x80\x93 piras. Universaliojo sufizmo pirai yra i\xc5\xa1 Inajato Chano \xc5\xa1eimos. Tik\xc4\x97jimo simbolis\xc2\xa0\xe2\x80\x93 sparnuota \xc5\xa1irdis su \xc5\xbevaig\xc5\xbede ir m\xc4\x97nuliu. Taip pat naudojami kaligrafiniai tik\xc4\x97jimo simboliai\xc2\xa0\xe2\x80\x93 tugros. Dabar pasaulyje yra 4 universaliojo sufizmo \xc5\xa1ventyklos: Katvijke (Nyderlandai), Niujorko valstijoje, Va\xc5\xa1ingtono valstijoje (JAV) ir Keiptaune (PAR).'